Ehdotus NEUVOSTON PÄÄTÖS Yhdistyneiden kansakuntien Euroopan talouskomission hallintokomiteassa esitettävästä unionin kannasta moottoriajoneuvojen kierrätettävyyttä koskevista yhdenmukaisista vaatimuksista tehtyyn sääntöluonnokseen /* COM/2013/0697 final - 2013/0336 (NLE) */





PERUSTELUT 1. EHDOTUKSEN TAUSTA · Ehdotuksen perustelut ja tavoitteet Yhdistyneiden kansakuntien Euroopan talouskomissio (UNECE) kehittää kansainvälisellä tasolla yhdenmukaistettuja vaatimuksia, joiden tarkoituksena on poistaa kaupan tekniset esteet vuoden 1958 tarkistetun sopimuksen sopimuspuolten välisestä moottoriajoneuvojen ja niissä käytettävien järjestelmien kaupasta ja varmistaa tällaisten ajoneuvojen ja järjestelmien osalta korkeatasoinen turvallisuus ja ympäristönsuojelu. UNECE sai hiljattain valmiiksi sääntöluonnoksen moottoriajoneuvojen kierrätettävyyttä koskevista yhdenmukaisista määräyksistä. Sääntöluonnoksen tavoitteena on vahvistaa vaatimukset, jotka koskevat romuajoneuvojen ja niiden osien ja varusteiden kierrätettävyyttä, uudelleenkäytettävyyttä ja hyödynnettävyyttä. Näin varmistetaan resurssien tehokas käyttö ja parannetaan ympäristönsuojelua. Tässä ehdotuksessa pyritään määrittelemään unionin kanta mainittuun UNECE:n sääntöluonnokseen, joka koskee moottoriajoneuvojen kierrätettävyyteen sovellettavia yhdenmukaisia vaatimuksia, ja tarkoituksena on, että unioni äänestää komission edustamana kyseisen luonnoksen hyväksymisen puolesta. · Yleinen tausta Moottoriajoneuvojen teknisistä tyyppihyväksyntävaatimuksista, jotka koskevat ajoneuvojen ja niiden osien, varusteiden ja niiden sisältämien materiaalien uudelleenkäytettävyyttä ja kierrätettävyyttä ja hyödynnettävyyttä, säädetään nykyisin direktiivissä 2005/64/EY[1] luokkien M1 ja N1 ajoneuvojen osalta. Direktiivin 2000/53/EY[2] mukaisesti on vahvistettu säännökset sen varmistamiseksi, että luokkiin M1 ja N1 kuuluvia tyyppihyväksyttyjä ajoneuvoja saa saattaa markkinoille vain siinä tapauksessa, että niiden uudelleenkäytettävyys ja/tai kierrätettävyys on vähintään 85 prosenttia massasta ja että niiden uudelleenkäytettävyys ja/tai hyödynnettävyys on vähintään 95 prosenttia massasta. Moottoriajoneuvojen kierrätettävyyttä koskevia yhdenmukaisia vaatimuksia koskevan UNICE-säännön hyväksyminen on merkittävä edistysaskel, kun kyse on teknisestä ja markkinoiden yhdenmukaistamisesta ja sellaisten mahdollisten kaupan esteiden poistamisesta, jotka liittyvät romuajoneuvojen osien, laitteiden ja materiaalien kierrätettävyyteen, uudelleenkäytettävyyteen ja hyödynnettävyyteen, kun EU:n jäsenvaltiot voivat käyttää sääntöä pohjana oman lainsäädäntönsä antamisessa. Näin ollen unionin on tarkoitus äänestää asiaan liittyvän romuautojen kierrätettävyyttä koskevia yhdenmukaisia vaatimuksia koskevan UNECE:n sääntöluonnoksen hyväksymisen puolesta, jotta saadaan vahvistettua kansainvälisellä tasolla yhdenmukaistetut vaatimukset, joilla helpotetaan kansainvälistä kauppaa. Tämän ansiosta eurooppalaisten yritysten on tarpeen noudattaa vain yksiä vaatimuksia, jotka on tunnustettu maailmanlaajuisesti eli vuoden 1958 tarkistetun UNECE-sopimuksen sopimuspuolina olevissa maissa. · Voimassa olevat aiemmat säännökset Vaatimuksista, jotka koskevat moottoriajoneuvojen tyyppihyväksyntää niiden uudelleenkäytettävyyden, kierrätettävyyden ja hyödynnettävyyden osalta, säädetään nykyisin EU:n tasolla direktiivissä 2005/64/EY. Direktiivi 2005/64/EY perustuu direktiiviin 2000/53/EY, jossa vahvistetaan romuajoneuvoja koskevat tekniset vaatimukset. Nämä direktiivit muodostavat oikeusperustan romuajoneuvoja koskevien vaatimusten yhdenmukaistamiselle EU:n tasolla. Kansainvälisen tason yhdenmukaistamisesta ei tällä hetkellä ole UNECE:n sääntöä. · Johdonmukaisuus suhteessa unionin muuhun politiikkaan ja muihin tavoitteisiin Ehdotus on direktiivien 2005/64/EY ja 2000/53/EY tavoitteiden mukainen ja näin ollen johdonmukainen suhteessa EU:n terveys-, turvallisuus- ja ympäristötavoitteisiin ja EU:n tavoitteeseen huolehtia korkeatasoisesta ympäristönsuojelusta EU:n koko alueella. Ehdotus on myös puitedirektiivin 2007/46/EY[3] mukainen ja linjassa tavoitteeseen, jonka mukaan pyritään edistämään moottoriajoneuvojen tyyppihyväksyntää koskevan lainsäädännön yhdenmukaistamista kansainvälisellä tasolla. 2. KUULEMISTEN JA VAIKUTUSTEN ARVIOINTIEN TULOKSET · Intressitahojen kuuleminen Ehdotusta valmistellessaan Euroopan komissio osallistui saastumista ja energiaa tutkivaan UNECE:n työryhmään (GRPE), jossa tavattiin sidosryhmien ja jäsenvaltioiden edustajia, ja kuuli kahdenvälisesti sidosryhmiä ja niiden organisaatioita. Uuden säännön laatimisen yhteydessä käsiteltiin tekstin keskeisiä näkökohtia GRPE:n 63., 64. ja 65. kokouksessa. · Vaikutusten arviointi Moottoriajoneuvojen kierrätettävyyttä koskevia yhdenmukaisia vaatimuksia koskevan UNECE-säännön määräykset perustuvat täysin direktiivien 2005/64/EY ja 2000/53/EY vaatimuksiin ja säännöksiin, ja niiden voidaan katsoa täydentävän moottoriajoneuvojen tyyppihyväksynnästä annettua puitedirektiiviä 2007/46/EY. 3. EHDOTUKSEN OIKEUDELLISET NÄKÖKOHDAT · Ehdotetun toimen lyhyt kuvaus Ehdotuksen ansiosta unioni voi äänestää komission edustamana moottoriajoneuvojen kierrätettävyyttä koskevan UNECE:n sääntöluonnoksen hyväksymisen puolesta. · Oikeusperusta Kun otetaan huomioon ehdotetun neuvoston päätöksen tavoite ja sisältö, oikeusperustoja ovat SEUT-sopimuksen 114 artikla ja 218 artiklan 9 kohta. Neuvoston päätöksen antamismenettely on neuvoston päätöksen 97/836/EY 4 artiklan 2 kohdassa säädetty menettely. · Toissijaisuusperiaate Direktiivissä 2000/53/EY vahvistetaan tekniset vaatimukset, jotka koskevat romuajoneuvojen kierrätettävyyttä, uudelleenkäytettävyyttä ja hyödynnettävyyttä. Direktiivissä 2005/64/EY vahvistetaan lisäksi moottoriajoneuvojen tyyppihyväksyntää koskevat vaatimukset niiden uudelleenkäytettävyyden, kierrätettävyyden ja hyödynnettävyyden osalta ja jätetään jäsenvaltioiden tehtäväksi päättää niistä toimenpiteistä, joilla edellä mainittuja vaatimuksia noudatetaan. Moottoriajoneuvojen kierrätettävyydellä ja romuajoneuvojen käsittelyllä voi näin ollen olla perustavan tärkeä rooli vahvistettaessa terveyteen, turvallisuuteen ja ympäristönsuojeluun liittyviä EU:n tavoitteita siten, että sitä kautta toteutetaan EU:n tavoite huolehtia korkeatasoisesta ympäristönsuojelusta unionin koko alueella. Kun otetaan huomioon edellä esitetty ja toissijaisuusperiaate, on asianmukaista, että EU äänestää moottoriajoneuvojen kierrätettävyyteen sovellettavia yhdenmukaisia vaatimuksia koskevan UNICE-säännön puolesta ja että samalla kunnioitetaan jäsenvaltioiden oikeutta päättää, olisiko sääntöä sovellettava kansallisella tasolla moottoriajoneuvojen pakolliseen tyyppihyväksyntään kierrätettävyyden osalta tai muihin tarkoituksiin. Rajoittamatta jäsenvaltioiden oikeutta tehdä päätöksiä toimivaltansa puitteissa vuoden 1958 sopimuksen perussääntöjä on sovellettava koko EU:hun ja samalla tavalla kaikkiin jäsenvaltioihin. Ehdotus on tämän vuoksi toissijaisuusperiaatteen mukainen. · Suhteellisuusperiaate Ehdotus on suhteellisuusperiaatteen mukainen, koska se ei ylitä sitä, mikä on tarpeen sen tavoitteiden saavuttamiseksi; tavoitteena on varmistaa sisämarkkinoiden moitteeton toiminta ja taata samalla korkeatasoinen ympäristön suojelu. · Sääntelytavan valinta Ehdotettu sääntelytapa: neuvoston päätös. Neuvoston päätöstä pidetään asianmukaisena sääntelytapana, sillä se on linjassa SEUT-sopimuksen 218 artiklan 9 kohdan vaatimusten kanssa. 4. TALOUSARVIOVAIKUTUKSET Ehdotuksella ei ole vaikutuksia unionin talousarvioon. 2013/0336 (NLE) Ehdotus NEUVOSTON PÄÄTÖS Yhdistyneiden kansakuntien Euroopan talouskomission hallintokomiteassa esitettävästä unionin kannasta moottoriajoneuvojen kierrätettävyyttä koskevista yhdenmukaisista vaatimuksista tehtyyn sääntöluonnokseen EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 114 artiklan yhdessä 218 artiklan 9 kohdan kanssa, ottaa huomioon Euroopan komission ehdotuksen sekä katsoo seuraavaa: (1) Unioni on neuvoston päätöksellä 97/836/EY[4] liittynyt Yhdistyneiden kansakuntien Euroopan talouskomission, jäljempänä ’UNECE’, sopimukseen pyörillä varustettuihin ajoneuvoihin ja niihin asennettaviin tai niissä käytettäviin varusteisiin ja osiin sovellettavien yhdenmukaisten teknisten vaatimusten hyväksymisestä sekä näiden vaatimusten mukaisesti annettujen hyväksymisien vastavuoroista tunnustamista koskevista ehdoista, jäljempänä ’vuoden 1958 tarkistettu sopimus’. (2) Moottoriajoneuvojen kierrätettävyyttä koskevista yhdenmukaisista vaatimuksista tehdyn UNICE-sääntöluonnoksen[5] vaatimuksilla on tarkoitus poistaa teknisiä esteitä vuoden 1958 tarkistetun sopimuksen sopimuspuolten väliseltä romuajoneuvojen kaupalta siltä osin kuin on kyse niiden varusteiden ja osien kierrättämisestä, uudelleenkäytöstä ja hyödyntämisestä ja varmistaa tällaisten järjestelmien osalta korkeatasoinen suorituskyky ja ympäristönsuojelu. (3) On aiheellista vahvistaa kyseisen UNECE:n sääntöluonnoksen hyväksymistä koskeva kanta, joka esitetään unionin puolesta vuoden 1958 tarkistetun sopimuksen hallintokomiteassa, ON PÄÄTTÄNYT SEURAAVAA: Ainoa artikla Vuoden 1958 tarkistetun sopimuksen hallintokomiteassa komission edustuksella esitettävä unionin kanta on, että unioni äänestää asiakirjaan ECE TRANS/WP.29/2013/125 sisältyvän, moottoriajoneuvojen kierrätettävyyttä koskevista yhdenmukaisista säännöistä annetun UNECE:n sääntöluonnoksen puolesta. . Tehty Brysselissä Neuvoston puolesta [1] Euroopan parlamentin ja neuvoston direktiivi 2005/64/EY, annettu 26. lokakuuta 2005, moottoriajoneuvojen tyyppihyväksynnästä niiden uudelleenkäytettävyyden, kierrätettävyyden ja hyödynnettävyyden osalta sekä neuvoston direktiivin 70/156/ETY muuttamisesta (EUVL L 310, 25.11.2005, s. 10). [2] Euroopan parlamentin ja neuvoston direktiivi 2000/53/EY, annettu 18. syyskuuta 2000, romuajoneuvoista (EYVL L 269, 21.10.2000, s. 34). [3] Euroopan parlamentin ja neuvoston direktiivi 2007/46/EY, annettu 5. syyskuuta 2007, puitteiden luomisesta moottoriajoneuvojen ja niiden perävaunujen sekä tällaisiin ajoneuvoihin tarkoitettujen järjestelmien, osien ja erillisten teknisten yksiköiden hyväksymiselle (Puitedirektiivi) (EUVL L 263, 9.10.2007, s. 1). [4] EYVL L 346, 17.12.1997, s. 78. [5] UNECE:n asiakirja ECE TRANS/WP.29/2013/125.